CELEX: 32016D1765
Language: bg
Date: 2016-10-03 00:00:00
Title: Решение (ЕС) 2016/1765 за изпълнение на Комисията от 3 октомври 2016 година относно идентифицирането на технически спецификации в областта на информационните и комуникационните технологии (ИКТ), които да служат за позоваване в обществените поръчки (Текст от значение за ЕИП)

4.10.2016   
            
            
               BG
            
            
               Официален вестник на Европейския съюз
            
            
               L 269/20
            
         РЕШЕНИЕ (ЕС) 2016/1765 ЗА ИЗПЪЛНЕНИЕ НА КОМИСИЯТА
   от 3 октомври 2016 година
   относно идентифицирането на технически спецификации в областта на информационните и комуникационните технологии (ИКТ), които да служат за позоваване в обществените поръчки
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (1), и по-специално член 13, параграф 1 от него,
   след консултация с Европейската многостранна платформа по въпросите на стандартизацията в областта на информационните и комуникационните технологии (ИКТ) и с експерти от сектора,
   като има предвид, че:
   
               (1)
            
            
               Стандартизацията играе важна роля в подкрепа на стратегията „Европа 2020“, както е посочено в съобщението на Комисията, озаглавено „Европа 2020: Стратегия за интелигентен, устойчив и приобщаващ растеж“. В няколко водещи инициативи на стратегията „Европа 2020“ се подчертава значението на доброволната стандартизация в рамките на пазарите на продукти или услуги, за да се гарантират съгласуваността и оперативната съвместимост между продуктите и услугите, да се насърчи технологичното развитие и да се окаже подкрепа на иновациите.
            
         
               (2)
            
            
               Стандартите са от съществено значение за европейската конкурентоспособност, както и за иновациите и напредъка. Значението им бе подчертано от Комисията в контекста на неотдавнашните инициативи за завършване на изграждането на единния пазар (2) и на цифровия единен пазар (3), като ролята на стандартизацията и оперативната съвместимост при създаването на европейска цифрова икономика беше затвърдена с приемането на съобщението относно приоритетите за стандартизацията в областта на ИКТ за цифровия единен пазар (4), с което се въвежда всеобхватен стратегически и политически подход към стандартизацията за приоритетни ИКТ технологии, които са от изключително значение за доизграждането на цифровия единен пазар.
            
         
               (3)
            
            
               В цифровото общество стандартизационните документи се превръщат в задължителна предпоставка за осигуряване на оперативната съвместимост на мрежите и системите. В съобщението на Комисията, озаглавено „Стратегическа визия за европейските стандарти: към по-голям и ускорен устойчив растеж на европейската икономика до 2020 г.“ (5), се признава специфичният характер на стандартизацията в областта на информационните и комуникационните технологии (ИКТ), където различните решения, приложения и услуги често се разработват от световни форуми и консорциуми в областта на ИКТ, наложили се като водещи организации при разработването на ИКТ стандарти.
            
         
               (4)
            
            
               С Регламент (ЕС) № 1025/2012 се цели модернизиране и усъвършенстване на европейската рамка за стандартизация. С него се създава система, посредством която Комисията може да реши да идентифицира онези технически спецификации в областта на ИКТ, които са най-подходящи и най-широко приети и са издадени от организации, които не са европейски, международни или национални организации по стандартизация. Възможността за използване на пълния набор от технически спецификации в областта на ИКТ при обществени поръчки за хардуер, софтуер и услуги в областта на информационните технологии ще позволи постигането на оперативна съвместимост между устройствата, услугите и приложенията, ще помогне на държавните администрации да предотвратят зависимостта от доставчика, когато възложителите на обществени поръчки не могат да го сменят след изтичането на договора за възлагане на обществена поръчка поради използването на ИКТ решения със затворен код и ще насърчи конкуренцията при предлагането на оперативно съвместими ИКТ решения.
            
         
               (5)
            
            
               За да са допустими за позоваване в обществените поръчки, техническите спецификации в областта на ИКТ трябва да отговарят на изискванията, посочени в приложение II към Регламент (ЕС) № 1025/2012. Спазването на тези изисквания дава гаранция на публичните органи, че техническите спецификации в областта на ИКТ са установени в съответствие с принципите на откритост, справедливост, обективност и недискриминация, които са признати от Световната търговска организация (СТО) в областта на стандартизацията.
            
         
               (6)
            
            
               Решението за идентифициране на спецификация в областта на ИКТ трябва да бъде взето след консултация с Европейската многостранна платформа по въпросите на стандартизацията в областта на ИКТ, създадена с Решение 2011/C-349/04 на Комисията (6), допълнена от други форми на консултация с експерти от сектора.
            
         
               (7)
            
            
               Европейската многостранна платформа по въпросите на стандартизацията в областта на ИКТ анализира и даде положително становище относно идентифицирането на следните технически спецификации за целите на позоваване в обществените поръчки: „World Customs Organization Data Model version 3.5“ (наричан по-долу „WCO Data Model v 3.5“), „Content Management Interoperability Services version 1.0 & version 1.1“ (наричани по-долу „CMIS, v 1.0 & v 1.1“), „Electronic business XML Messaging Services Version 3.0: Part 1, Core Features“, „Application Statement 4 Profile of ebMS 3.0 Version 1.0“ (наричана по-долу „ebMS3.0-AS4“), „Business Document Metadata Service Location Version 1.0“ (наричана по-долу „BDX location“) и „Electronic business Core Party Identification Type Technical Specification Version 1.0“ (наричана по-долу „ebCorePartyIdType“), както и тези, разработени от OASIS. Впоследствие оценката бе представена за консултация с експерти от сектора, които потвърдиха положителното становище относно въпросното идентифициране.
            
         
               (8)
            
            
               Техническата спецификация „WCO Data Model version 3.5“ е разработена от Световната митническа организация (СМО) и се състои от набор от изисквания за данни, които са взаимно допълващи се и отговарят на процедурните и правните потребности на трансграничните регулаторни агенции, например митници, извършващи контрол на експортните, импортните и транзитните сделки. Тя е в съответствие със Справочника за елементите на търговски данни на Организацията на обединените нации (UNTDED) и е широко използвана от администрациите, членуващи в СМО, при прилагането на трансгранични регулаторни системи, включително системи за електронно подаване на декларации и обслужване на едно гише.
            
         
               (9)
            
            
               Техническата спецификация „CMIS v1.0“, издадена от OASIS (Advancing open standards for the information society), позволява оперативна съвместимост на различните системи за управление на съдържание в интернет. Тя предоставя стандартизиран начин за запазване, търсене и намиране на документи и по този начин дава възможност за обмен на информация между различни хранилища на съдържание. По-конкретно, „CMIS v1.0“ определя ниво на абстракция за контролиране на различни системи за управление на документи и хранилища, използващи интернет протоколи. В спецификацията са описани концепции и функционални възможности, които се поддържат и предлагат от повечето хранилища на съдържание, като например търсене, запитване, добавяне и промяна на съдържанието и метаданните. Техническата спецификация „CMIS v1.1“ е напълно съвместима с „CMIS v1.0“ и включва допълнителни функционални възможности.
            
         
               (10)
            
            
               Разработената от OASIS спецификация „Electronic business XML Messaging Service“ („ebMS 3.0“) улеснява обмена на електронни бизнессъобщения в XML Web Services рамка, която използва стандартни интернет технически спецификации. Целта на „ebMS 3.0“ е да насърчи широкото възприемане от всички участници — малки и големи, държавни администрации или частни предприятия, които си сътрудничат по бизнеспроцеси посредством обмен на съобщения, за да се справят с разликите в капацитета за обмен на съобщения, прекъсващата връзка и липсата на статични IP адреси или защитни стени (firewall). Техническата спецификация „Application Statement 4 Profile of ebMS 3.0 Version 1.0“ (съкратено „AS4“) представлява съвременен протокол, базиран на уебуслуги, който предоставя насоки за стандартизирана методология за осигуряване на сигурен и независим обмен на документи.
            
         
               (11)
            
            
               Издадената от OASIS техническа спецификация „Business Document Metadata Service Location“ („BDX Location“) представлява актуализация на концепцията PEPPOL за местонахождение на метаданните за услугата (SML). Услугата за метаданни за бизнес взаимодействия предоставя информация за вида трансакции на данни и съответните базови технологии за конкретни участници в бизнеспроцеси. Техническата спецификация „BDX Location“ се отнася до местонахождението на метаданни за услуги основно като посочен в URL идентификатор на крайната точка.
            
         
               (12)
            
            
               Разработената от OASIS техническа спецификация „ebCorePartyIdType“ посочва формален механизъм за рефериране на схеми за идентификация на страните чрез URN наименование за идентификатори на организации и използва три международни стандарта: ISO/IEC 6523, ISO 9735 и ISO 20022,
            
         ПРИЕ НАСТОЯЩОТО РЕШЕНИЕ:
   Член 1
   Посочените в приложението технически спецификации са допустими за позоваване в обществените поръчки.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 3 октомври 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 316, 14.11.2012 г., стр. 12.
   
      (2)  Съобщение на Комисията, озаглавено „Осъвременяване на единния пазар: повече възможности за гражданите и предприятията.“ COM(2015) 550 окончателен, 28 октомври 2015 г.
   
      (3)  Съобщение относно стратегията за цифров единен пазар за Европа COM(2015) 192 final, 6 май 2015 г.
   
      (4)  СОМ(2016) 176 final, 19 април 2016 г.
   
      (5)  COM(2011) 311 окончателен, 1 юни 2011 г.
   
      (6)  Решение 2011/C 349/04 на Комисията от 28 ноември 2011 г. за създаване на Европейска многостранна платформа по въпросите на стандартизацията в областта на ИКТ (ОВ C 349, 30.11.2011 г., стр. 4).
   
      ПРИЛОЖЕНИЕ
      
         Световна митническа организация (СМО)
          (1)
      
      
                  №
               
               
                  Заглавие на техническата спецификация в областта на ИКТ
               
            
                  1.
               
               
                  „World Customs Organization Data Model version 3.5“ („WCO Data Model version 3.5“)
               
            
         
      
         OASIS (Advancing open standards for the information society)
          (2)
      
      
                  №
               
               
                  Заглавие на техническата спецификация в областта на ИКТ
               
            
                  1.
               
               
                  „Content Management Interoperability Services version 1.0“ („CMIS 1.0“)
               
            
                  2.
               
               
                  „Content Management Interoperability Services version 1.1“ („CMIS 1.1“)
               
            
                  3.
               
               
                  „Business Document Metadata Service Location Version 1.0“ („BDX location“)
               
            
                  4.
               
               
                  „Electronic business XML Messaging Services Version 3.0: Part 1, Core Features“ и „Application Statement 4 Profile of ebMS 3.0 Version 1.0“ („ebMS3.0-AS4“)
               
            
                  5.
               
               
                  „Electronic business Core Party Identification Type Technical Specification Version 1.0“ („ebCorePartyIdType“)
               
            
         (1)  http://www.wcoomd.org/
      
         (2)  http://www.oasis-open.org/